มาบุญครอง เกี่ยวอะไรกับ ฟาร์มโชคชัย?
เอ็ม บี เค กรุ๊ป หรือ บริษัท เอ็ม บี เค จำกัด (มหาชน) เจ้าของศูนย์การค้ามาบุญครอง  กับกลุ่มฟาร์มโชคชัย ฟาร์มโคนมที่ใหญ่ที่สุดในประเทศไทย
29 ก.ย. 2563

มาบุญครอง เกี่ยวอะไรกับ ฟาร์มโชคชัย? / โดย ลงทุนแมน
เอ็ม บี เค กรุ๊ป หรือ บริษัท เอ็ม บี เค จำกัด (มหาชน)
เจ้าของศูนย์การค้ามาบุญครอง 
กับกลุ่มฟาร์มโชคชัย
ฟาร์มโคนมที่ใหญ่ที่สุดในประเทศไทย
สองธุรกิจนี้ ดูเหมือนว่า ไม่น่าจะมีอะไรเกี่ยวข้องกัน 
แต่ความจริงแล้ว สองธุรกิจนี้ มีความเกี่ยวข้องกันมานาน
แล้วมาบุญครอง เกี่ยวอะไรกับ ฟาร์มโชคชัย?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
บริษัท เอ็ม บี เค จำกัด (มหาชน) หรือ MBK ก่อตั้งขึ้นในปี พ.ศ. 2517 โดย “คุณศิริชัย บูลกุล” 
โดย เอ็ม บี เค มีที่มาจากคำว่า มาบุญครอง
ในช่วงแรก บริษัททำธุรกิจส่งสินค้าทางการเกษตรไปขายในต่างประเทศผ่านเรือบรรทุกสินค้า
ต่อมาในปี พ.ศ. 2522 บริษัทเริ่มขยายธุรกิจไปทำโรงสีเพื่อผลิตข้าวสาร ซึ่งในตอนนั้น โรงสีของคุณศิริชัย ถือว่า มีขนาดใหญ่และทันสมัยที่สุดในทวีปเอเชีย
ต่อมาในปี พ.ศ. 2528 คุณศิริชัย ก็ขยายธุรกิจเข้าสู่ธุรกิจศูนย์การค้า โดยตั้งชื่อว่า ศูนย์การค้า มาบุญครอง ซึ่งนับเป็นศูนย์การค้าที่มีขนาดใหญ่ที่สุดในประเทศไทย ณ เวลานั้น
และนั่นก็เป็นที่มาว่า
ทำไมเราถึงได้ยินชื่อ ข้าวมาบุญครอง และห้างมาบุญครอง เพราะจริงๆ แล้วมีจุดกำเนิดมาจากเจ้าของคนเดียวกัน นั่นเอง
แล้วชื่อมาบุญครองมาจากไหน?
คำตอบคือ คุณศิริชัย ใช้ชื่อของคุณพ่อ คือ นายมา 
และคุณแม่ คือ นางบุญครอง มาตั้งเป็นชื่อศูนย์การค้า
ทำให้ศูนย์การค้าแห่งนี้ มีชื่อว่า มาบุญครอง
แต่หลังจากนั้น มาบุญครอง ก็ถูกเปลี่ยนมือ
และมีการเปลี่ยนชื่อ มาบุญครอง เป็น บริษัท เอ็ม บี เค
โดยตอนนี้มีผู้ถือหุ้นใหญ่คือ
บริษัท ปทุมไรซมิล แอนด์ แกรนารี จำกัด (มหาชน) ถือหุ้น 28%
บริษัท ทุนธนชาต จำกัด (มหาชน) ถือหุ้น 10%
โดยในปี พ.ศ. 2562 เอ็ม บี เค มีรายได้ 12,250 ล้านบาท กำไร 2,800 ล้านบาท 
และมีมูลค่าบริษัทปัจจุบัน ประมาณ 20,600 ล้านบาท
สัดส่วนรายได้ของ เอ็ม บี เค ในปัจจุบัน มาจาก 5 ธุรกิจ ได้แก่
1. รายได้จากการให้บริการและให้เช่าพื้นที่ภายในศูนย์การค้ามาบุญครอง สัดส่วนรายได้ 36%
2. รายได้จากการขาย เช่น การผลิตและขายข้าวสาร ศูนย์อาหารและร้านอาหาร สัดส่วนรายได้ 19%
3. รายได้จากธุรกิจการเงิน เช่น การปล่อยสินเชื่อ สัดส่วนรายได้ 18%
4. รายได้อื่น เช่น รายได้จากเงินปันผล ดอกเบี้ยรับ สัดส่วนรายได้ 16%
5. รายได้จากธุรกิจโรงแรมและการท่องเที่ยว สัดส่วนรายได้ 11%
และหลายคนอาจยังไม่รู้ว่า MBK ยังมีสัดส่วนการถือหุ้นในศูนย์การค้าอื่นอีก 15 แห่ง
โดยเฉพาะ บริษัท สยามพิวรรธน์ ที่เป็นเจ้าของ สยามพารากอน, สยามเซ็นเตอร์, สยามดิสคัฟเวอรี่ และ ไอคอนสยาม โดย MBK เป็นผู้ถือหุ้นใหญ่ในบริษัท สยามพิวรรธน์
ทีนี้ มาดูทางฝั่งของ ฟาร์มโชคชัย กันบ้าง
ผู้ที่ก่อตั้งฟาร์มโชคชัย คือ “คุณโชคชัย บูลกุล”
ลูกชายอีกคน ของคุณพ่อมา และ คุณแม่บุญครอง
คุณโชคชัย เป็นผู้ที่มีความฝันในวัยเด็กว่าอยากเป็นคาวบอย ได้ขี่ม้า และสวมกางเกงยีนส์
ซึ่งเรื่องนี้ เป็นแรงบันดาลใจให้ คุณโชคชัย เลือกศึกษาด้านการปศุสัตว์
สุดท้ายคุณโชคชัย ก็ทำตามความฝันได้สำเร็จ
ด้วยการก่อตั้ง ฟาร์มโชคชัย ซึ่งปัจจุบัน นับเป็นฟาร์มโคนมขนาดใหญ่แห่งหนึ่งในเอเซีย
และเป็นหนึ่งในสถานที่ท่องเที่ยวเชิงเกษตรที่มีชื่อเสียงแห่งหนึ่งของไทย
ปัจจุบัน ฟาร์มโชคชัย อยู่ภายใต้การดูแลของ คุณโชค บูลกุล ลูกชายคนโตของคุณโชคชัย
รายได้ของ กลุ่มฟาร์มโชคชัย ในปี พ.ศ. 2562
บริษัท ฟาร์มโชคชัย จำกัด 
ประกอบธุรกิจฟาร์มโคนมครบวงจร รายได้ 127 ล้านบาท
บริษัท โชคชัยฟาร์มโปรดิวซ์ จำกัด 
ประกอบธุรกิจผลิตไอศกรีม นมพาสเจอร์ไรซ์ อาหาร และเครื่องดื่ม รายได้ 141 ล้านบาท
บริษัท โชคชัยอินเตอร์เนชั่นแนล จำกัด 
ประกอบธุรกิจขายส่งเนื้อสัตว์ และผลิตภัณฑ์เนื้อสัตว์ รายได้ 112 ล้านบาท
บริษัท โชคชัยฟู้ด แอนด์ เรสโทรองท์ จำกัด 
ประกอบธุรกิจภัตตาคาร และร้านอาหาร รายได้ 90 ล้านบาท
บริษัท โชคชัยแรนช์ จำกัด 
ประกอบธุรกิจผลิตอาหารสัตว์ รายได้ 75 ล้านบาท
บริษัท โชคชัยแรนช์รีสอร์ท จำกัด 
ประกอบธุรกิจขายของที่ระลึก รายได้ 158 ล้านบาท
เมื่อรวมรายได้ทั้งหมดของ กลุ่มฟาร์มโชคชัย เข้าด้วยกัน จะมีรายได้รวม 703 ล้านบาท
ซึ่งต้องหมายเหตุว่า กลุ่มฟาร์มโชคชัย อาจมีบริษัทในเครือที่นอกเหนือจากนี้ และทรัพย์สินที่เป็นที่ดินของฟาร์มโชคชัย น่าจะมีมูลค่าไม่น้อยเช่นกัน
สรุปแล้ว ถ้าถามว่า มาบุญครองและฟาร์มโชคชัย เกี่ยวข้องกันอย่างไร
คำตอบก็คือ ทั้งสองกลุ่ม มีผู้ก่อตั้งเป็นพี่น้องร่วมสายเลือดกัน นั่นเอง..
ปิดท้ายด้วยข้อมูลที่น่าสนใจ
รู้ไหมว่า นมสด แบรนด์ ฟาร์มโชคชัย 
ไม่ได้เป็นของฟาร์มโชคชัยแล้ว
เพราะในช่วงหนึ่ง ธุรกิจของกลุ่มฟาร์มโชคชัยมีปัญหาเรื่องหนี้สิน 
ทำให้ คุณโชคชัย ต้องตัดสินใจขายกิจการนมสดออกไป
และคนที่มาซื้อกิจการนี้ต่อจากกลุ่มฟาร์มโชคชัยในตอนนั้น
ก็คือ บริษัท มาลีกรุ๊ป จำกัด (มหาชน) เจ้าของน้ำผลไม้ มาลี นั่นเอง..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-แบบฟอร์ม 56-1 ปี 2562, บริษัท เอ็ม บี เค จำกัด (มหาชน)
-
-
-